झगड़े के बाद सीने में चाकू मारा, आरोपी गिरफ्तार; चार दिन में 3 भारतीयों का मर्डर
Kerala Student Britain Murder Case - Indian Origin Aravind Sasikumar Killed By Flatmate. ब्रिटेन में भारतीयों पर हमले लगातार बढ़ते जा रहे हैं। वहां चार दिन में 3 भारतीयों की हत्या की जा चुकी है। शुक्रवार को लंदन में केरल के रहने वाले भारतीय की चाकू मारकर हत्या कर दी गई
लंदन में शुक्रवार को भारतीय छात्र की उसके फ्लैटमेट ने हत्या कर दी। मेट्रोपॉलिटिन पुलिस के मुताबिक 37 साल के अरविंद शशिकुमार को 25 साल के सलमान सलीम ने सीने में चाकू मार दिया, जिससे उसकी मौत हो गई। आरोपी को गिरफ्तार कर लिया गया है। मृतक और आरोपी दोनों ही केरल के रहने वाले थे। इस घटना को मिलाकर ब्रिटेन में पिछले चार दिन में 3 भारतीयों की हत्या हो चुकी है।
मीडिया रिपोर्ट्स के मुताबिक मृतक और आरोपी कैंबरवेल के साउथैम्प्टन वे इलाके में एक ही घर में रहते थे। फ्लैट में उनके साथ रहने वाले दो लोगों ने पुलिस को बताया कि दोनों के बीच झगड़ा हुआ था। घटना शुक्रवार रात को एक बजे के बाद हुई। पुलिस को रात 1:30 बजे इसकी सूचना मिली। आरोपी सलमान के अलावा पुलिस ने घटना के दौरान मौजूद दो मलयाली रूममेट्स को भी हिरासत में लिया है।
आरोपी को 20 जून को कोर्ट में पेश किया जाएगा
मेट्रोपॉलिटन पुलिस ने बताया कि अरविंद शशिकुमार की मौके पर ही मौत हो गई थी। पोस्टमॉर्टम रिपोर्ट के मुताबिक, आरोपी ने उसकी छाती पर चाकू मारा था। पुलिस ने आरोपी सलमान सलीम को शनिवार को क्रॉयडन मजिस्ट्रेट कोर्ट में पेश करने के बाद उसे हिरासत में भेज दिया है। उसे 20 जून को कोर्ट में पेश किया जाएगा।
मृतक शशि 10 साल से स्टूडेंट वीजा पर ब्रिटेन में था
शशिकुमार पिछले 10 साल से ब्रिटेन में स्टूडेंट वीजा पर रह रहे थे। उनके परिवार को जानकारी दे दी गई है। मामले की जांच स्पेशल क्राइम कमांड की मदद से की जा रही है। डिटेक्टिव चीफ सुपरिन्टेंडेंट सेब अदजेई-अदोह ने कहा- घटना काफी दुखद है। हम इस हत्या के जिम्मेदार लोगों को कटघरे में लाने के लिए हर संभव प्रयास करेंगे।
इसी हफ्ते 2 और भारतीयों की हुई हत्या
कुछ दिन पहले ही हैदराबाद की एक 27 साल की युवती की लंदन में उनके घर पर चाकू मारकर हत्या कर दी गई थी। युवती की पहचान 27 साल की तेजस्विनी रेड्डी के रूप में हुई थी, जो लंदन के वेम्बली में अपने दोस्तों के साथ रहती थी। पुलिस ने इस सिलसिले में दो लोगों को गिरफ्तार किया था। तेजस्विनी पिछले साल मार्च में मास्टर्स की पढ़ाई करने के लिए लंदन गई थी। पूरी खबर पढ़ें...
नॉटिंघमशायर में तीन लोगों की हत्या हुई थी
इससे पहले नॉटिंघमशायर में भी तीन लोगों की हत्या कर दी गई थी। इनमें भारतीय युवा क्रिकेटर और हॉकी खिलाड़ी ग्रेस ओ'माल्ले कुमार की भी मौत हुई थी। पुलिस ने मामले में 31 साल के एक आरोपी को गिरफ्तार किया था। घटना में 3 लोग गंभीर घायल हुए थे, जिन्हें अस्पताल में भर्ती करवाया गया था। पूरी खबर पढ़ें...